***Приложение № 1***

**ТЕХНИЧЕСКА СПЕЦИФИКАЦИЯ**

**по обособена позиция № 1: „Предоставяне на електронни съобщителни услуги чрез обществена наземна мобилна мрежа по стандарт GSM/UMTS с национално покритие”**

1. *Обща информация*

Предметът на обществената поръчка включва осигуряване на цифрова мобилна телефонна връзка по стандарт GSM/UMTS, заедно с определен пакет от допълнителни гласови и други услуги, позволяващи реализацията на мобилни комуникации в мрежата на избрания изпълнител, както и връзки към други мобилни и фиксирани мрежи на територията на Република България за 160 абоната, към настоящия момент – служители на министерството, организирани в една корпоративна група.

1. *Обхват на поръчката*

Избраният изпълнител трябва да предлага всички обществени електронни съобщителни услуги, включени в стандарта GSM/UMTS:

* стандартни гласови услуги (вкл. гласова поща; изчакване и задържане на повикването; пренасочване на повикването; ограничаване/забрана на повикванията; конферентна връзка; идентификация на повикването /CLIP, CLIR/);
* услуги за осъществяване на спешни повиквания – безплатен достъп на крайните потребители до услугите за спешни повиквания;
* изпращане и получаване на кратки текстови съобщения (SMS) и мултимедийни съобщения (MMS) в мрежата на избрания изпълнител и към и от абонати на други мобилни оператори;
* международни обществени електронни съобщителни услуги към мобилни и фиксирани мрежи (международен роуминг);
* уведомяване за пропуснато повикване;
* услуги по осигуряване на високоскоростен мобилен интернет достъп, чрез технологии UMTS и HSDPA/HSUPA;
* неограничен достъп до интернет със скорост, не по-малка от 1GB;
* справочни услуги, отнасящи се до абонатните номера, кодове за автоматично вътрешно и международно избиране, цени и друга подобна информация, свързана с далекосъобщителните услуги на избрания изпълнител;
* услуга „преносимост на номерата в рамките на групата потребители от министерството ” – възможност за запазване на служебните номера на мобилни телефони.
* Ползваните към момента на сключване на договора за възлагане на обществената поръчка, номера от МТИТС следва да бъдат запазени.
1. *Изисквания към изпълнението на поръчката*

Предоставяните услуги от избрания изпълнител трябва да отговарят на следните изисквания на Възложителя и да осигуряват:

* пълна свързаност на абонатите на корпоративната група към други мрежи в страната и чужбина – фиксирани, мобилни и достъп до Интернет, със скорост не по-малка от 1GB;
* максимална свързаност на територията на Република България,
* максимална възможност за ползване на роуминг;
* преференциални цени за разговори в затворена корпоративна група, включително брой минути за безплатни разговори;
* преференциални цени за разговори в мрежата на същия оператор, включително брой минути за безплатни разговори;
* преференциални цени за разговори към мрежи на други национални оператори, включително брой минути за безплатни разговори;
* недопускане на начисляване на такса за първоначално свързване към предложените безплатни минути към всички оператори;
* първоначален минимален период на таксуване до 30 /тридесет/ секунди и след това таксуване на всяка секунда;
* информация за метод на тарифиране  – условия за отчитане на стойността на разговора: период и стойност на първоначално тарифиране на разговора, отчитане на продължителността на разговора;
* възможност за ползване на преференциални условия на служители на министерството и техните семейства;
* възможност за безвъзмездно предоставяне, подмяна или закупуване на преференциални цени на мобилни апарати, аксесоари към тях и други за нуждите на корпоративната група;
* безплатна регистрация на всички SIM карти за данни и гласова връзка;
* доставка на SIM карти за данни и гласова връзка при включване на нови абонати към мрежата - безплатно;
* възможност за определяне на достъпа на всяка една сим карта до различни услуги като MMS, WAP, Гласова поща, GPRS и други;
* предоставяне на дубликат на открадната, загубена или унищожена карта- безплатно;
* възможност за въвеждане на индивидуален лимит на сим картите по заявка на Възложителя;
* възможност за прехвърляне и преносимост на мобилни номера;
* получаване на подробно извлечение за посочена от Възложителя сим карта и период за ползваните услуги;
* гаранционно обслужване на крайни комуникационни устройства и аксесоари;
* възможност за предоставяне на друг мобилен апарат за ползване до отстраняване на повредата, при продължителност на ремонта повече от 48 часа;
* предоставяне на подробно месечно извлечение, както на електронен така и на хартиен носител - по отделно по клиентски номера и услуги за Министерство на транспорта, информационните технологии и съобщенията. Фактурите да съдържат информация за период на фактуриране, месечни абонаментни такси, отделно калкулиране на изразходваните безплатни минути (ако има такива), по направления, вид на услугата, стойност на услугата, продължителност и стойност на проведените телефонни разговори според вида им – национални, международни, както и разговори към други мобилни мрежи (за всяка друга мрежа), както и при поискване детайлизирана справка за изходящи разговори – за всеки проведен разговор от всеки абонатен номер.

Към техническото си предложение участникът следва да представи общи условия за взаимоотношенията с крайни потребители, заверено от участника копие.

Към ценовото предложение участникът следва да представи допълнителни услуги, предоставяни от участника, в случай, че бъде избран за изпълнител.

*За допълнителни услуги се считат (изброяването не е нито императивно зададено, нито изчерпателно по своя характер): процентна отстъпка при предоставяне на GSM апарат в рамките на корпоративната група, преференциални цени при предоставяне на мултимедийна връзка, процентна отстъпка от месечните фактури на клиентите, включени в корпоративната група и техните семейства и др.*

Техническите изисквания следва задължително да залегнат в техническото предложение на участника, което представлява неразделна част от договора.

Изпълнителят се задължава по всяко време от срока на действие на договора и след изрично писмено уведомление от Възложителя при структурни промени или при напускане или назначаване на служители, да извърши промяна на броя на сим картите и устройствата, предмет на договора (увеличаване, намаляване или отказ и прехвърляне на трето външно лице - друго ведомство, фирма, външна организация или за физическото лице, ползващо SIM картата/, при изрично съгласие за това на третото лице).

1. *Изисквания за качество на услугите*

Предоставяните услуги от мобилния оператор трябва да отговарят на изискванията на Закона за електронните съобщения и на подзаконовите нормативни актове, регулиращи тази дейност, както и на изискванията за качество, посочени в индивидуалното му разрешение.

Операторът трябва да осигурява непрекъснато предоставяне на описаните в настоящата документация далекосъобщителни услуги, включително и на справочни услуги чрез мрежата си - 24 (двадесет и четири) часа в денонощието, 7 (седем) дни в седмицата.

GSM и UMTS покритието по население и територия на страната следва да бъде декларирано от участника в неговото техническо предложение.

1. *Броят на активните сим карти на Възложителя към откриване на процедурата е 160, в това число 138 броя карти за мобилни гласови услуги (voice SIM) и 22 броя data карти.*